CELEX: 32019D0544
Language: ro
Date: 2019-04-03 00:00:00
Title: Decizia de punere în aplicare (UE) 2019/544 a Comisiei din 3 aprilie 2019 de modificare a Deciziei de punere în aplicare (UE) 2018/2031 de stabilire, pentru o perioadă limitată, a echivalenței cadrului de reglementare aplicabil contrapărților centrale din Regatul Unit al Marii Britanii și Irlandei de Nord, în conformitate cu Regulamentul (UE) nr. 648/2012 al Parlamentului European și al Consiliului (Text cu relevanță pentru SEE.)

4.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 95/9
               
            
         DECIZIA DE PUNERE ÎN APLICARE (UE) 2019/544 A COMISIEI
         din 3 aprilie 2019
         de modificare a Deciziei de punere în aplicare (UE) 2018/2031 de stabilire, pentru o perioadă limitată, a echivalenței cadrului de reglementare aplicabil contrapărților centrale din Regatul Unit al Marii Britanii și Irlandei de Nord, în conformitate cu Regulamentul (UE) nr. 648/2012 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 25 alineatul (6),
         întrucât:
         
                     (1)
                  
                  
                     În temeiul articolului 2 din Decizia de punere în aplicare (UE) 2018/2031 a Comisiei (2), decizia respectivă se aplică de la data următoare celei în care tratatele încetează să se mai aplice Regatului Unit al Marii Britanii și Irlandei de Nord („Regatului Unit”) în temeiul articolului 50 alineatul (3) din Tratatul privind Uniunea Europeană, cu excepția cazului în care un acord de retragere a intrat în vigoare până la acea dată sau a cazului în care s-a prelungit perioada de doi ani menționată la articolul 50 alineatul (3) din Tratatul privind Uniunea Europeană.
                  
               
                     (2)
                  
                  
                     La 22 martie 2019, Consiliul European a adoptat, de comun acord cu Regatul Unit, Decizia (UE) 2019/476 (3) de prelungire a perioadei prevăzute la articolul 50 alineatul (3) din Tratatul privind Uniunea Europeană. În consecință, a doua condiție pentru aplicarea Deciziei de punere în aplicare (UE) 2018/2031, și anume aceea ca perioada de doi ani menționată la articolul 50 alineatul (3) din Tratatul privind Uniunea Europeană să nu fi fost prelungită, nu va fi îndeplinită.
                  
               
                     (3)
                  
                  
                     Cu toate acestea, motivele care stau la baza Deciziei de punere în aplicare (UE) 2018/2031 rămân valabile, indiferent de prelungirea perioadei menționate la articolul 50 alineatul (3) din Tratatul privind Uniunea Europeană. În special, în cazul retragerii fără un acord după încheierea perioadei prelungite, persistă o serie de riscuri potențiale în ceea ce privește stabilitatea financiară a Uniunii și a statelor sale membre. În consecință, Decizia de punere în aplicare (UE) 2018/2031 ar trebui să se aplice în cazul în care Regatul Unit se retrage din Uniune fără un acord.
                  
               
                     (4)
                  
                  
                     Prin urmare, Decizia de punere în aplicare (UE) 2018/2031 ar trebui modificată în consecință.
                  
               
                     (5)
                  
                  
                     Prezenta decizie ar trebui să intre în vigoare în regim de urgență pentru a se asigura aplicarea acesteia în cazul în care Regatul Unit se retrage din Uniune fără un acord de retragere după expirarea perioadei menționate la articolul 50 alineatul (3) din Tratatul privind Uniunea Europeană, astfel cum a fost prelungită de Consiliul European la 22 martie 2019.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            La articolul 2 din Decizia de punere în aplicare (UE) 2018/2031, al treilea paragraf se înlocuiește cu următorul text:
            
               „Cu toate acestea, prezenta decizie nu se aplică în cazul în care un acord de retragere încheiat cu Regatul Unit al Marii Britanii și Irlandei de Nord, în conformitate cu articolul 50 alineatul (2) din Tratatul privind Uniunea Europeană, a intrat în vigoare până la data menționată la al doilea paragraf de la prezentul articol.”
            
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 3 aprilie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 201, 27.7.2012, p. 1.
         
            (2)  Decizia de punere în aplicare (UE) 2018/2031 a Comisiei din 19 decembrie 2018 de stabilire, pentru o perioadă limitată, a echivalenței cadrului de reglementare aplicabil contrapărților centrale din Regatul Unit al Marii Britanii și Irlandei de Nord, în conformitate cu Regulamentul (UE) nr. 648/2012 al Parlamentului European și al Consiliului (JO L 325, 20.12.2018, p. 50).
         
            (3)  Decizia (UE) 2019/476 a Consiliului European adoptată de comun acord cu Regatul Unit din 22 martie 2019 privind prelungirea termenului în temeiul articolului 50 alineatul (3) din TUE (JO L 80 I, 22.3.2019, p. 1).